CELEX ID: 32010R0304
Publication Date: 2010-04-09

Document:
KOMISIJOS REGLAMENTAS (ES) Nr. 304/2010
2010 m. balandžio 9 d.
iš dalies keičiantis Europos Parlamento ir Tarybos reglamento (EB) Nr. 396/2005 II priedą dėl didžiausios leidžiamosios 2-fenilfenolio likučių koncentracijos tam tikruose produktuose arba ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalį,
kadangi:
(1)
2-fenilfenolis yra veiklioji medžiaga, vertinama Tarybos direktyvos 91/414/EEB (2) peržiūros programos ketvirtu etapu, kurios vertinimo ataskaita buvo pateikta Komisijai 2008 m. gruodžio 19 d. kaip EMST 2-fenilfenolio mokslinė ataskaita (3). Toje ataskaitoje pateikta Europos maisto saugos tarnybos (toliau - Tarnyba) nuomonė dėl būtinumo nustatyti šios veikliosios medžiagos DLK pagal Reglamento (EB) Nr. 396/2005 12 straipsnio 1 dalies b punktą ir pateiktas pasiūlymas dėl tokios DLK.
(2)
Tarnyba visų pirma apsvarstė riziką vartotojams ir gyvūnams. Ji vertino tipinį šios medžiagos kaip fungicidą po derliaus nuėmimo citrusiniams vaisiams ir kriaušėms apipurkšti naudojimą ir padarė išvadą, kad remiantis turima informacija reikėtų laikinai nustatyti 5 mg/kg didžiausią leidžiamąją likučių koncentraciją (DLK) naudojant pareiškėjo pasiūlyta paskirtimi - citrusiniams vaisiams apipurkšti purškimo kamerose. Siekdama patvirtinti rizikos vertinimą Tarnyba paprašė patvirtinimo, kad pagal likučių tyrimams naudotą analitinį metodą 2-fenilfenolio, 2-fenilhidrochinono ir jų konjugatų likučių koncentracija teisingai apskaičiuojama. Be to, Tarnyba padarė išvadą, kad pranešėjas turėtų pateikti dviejų papildomų likučių ant citrusinių vaisių ir reikalavimus atitinkančius stabilumo laikant tyrimų duomenis. Dėl pareiškėjo pasiūlyto naudojimo kriaušėms Tarnyba negalėjo pasiūlyti jokios DLK, kadangi pateikti duomenys apie likučius nebuvo priimtini. Nesant konkrečios DLK turėtų būti taikoma mažiausia analitinio aptikimo ribinė vertė.
(3)
Atlikdama rizikos vertinimą Tarnyba atsižvelgė į naujausią informaciją apie 2-fenilfenolio toksikologines savybes. Paaiškėjo, kad vartotojų saugos požiūriu 5 mg/kg DLK citrusiniams vaisiams yra priimtina koncentracija, atsižvelgiant į poveikio vartotojams vertinimą tiriant 27 konkrečias Europos vartotojų grupes. Visą gyvenimą trunkančio poveikio vartojant visus maisto produktus, kuriuose gali būti 2-fenilfenolio, vertinimas parodė, kad nėra pavojaus viršyti leistiną paros dozę (LPD). Kadangi nustatyti 2-fenilfenolio ūmaus poveikio referencinę dozę (ArfD) nėra būtina, vertinti trumpalaikio poveikio nereikėjo.
(4)
Komisija paragino pareiškėją pateikti savo pastabas dėl EMST 2-fenilfenolio mokslinei ataskaitos, įskaitant pasiūlytą DLK. Pranešėjas pateikė savo pastabas ir jos buvo atidžiai išnagrinėtos.
(5)
Remiantis Tarnybos moksline ataskaita ir atsižvelgiant į su svarstomu klausimu susijusius veiksnius, pasiūlyta DLK atitinka Reglamento (EB) Nr. 396/2005 14 straipsnio 2 dalyje nustatytus reikalavimus.
(6)
Todėl Reglamentą (EB) Nr. 396/2005 reikėtų atitinkamai iš dalies pakeisti.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę, ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja 2011 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. balandžio 9 d.

EuroVoc Classification:
Level 1: 100158
100149
100157
100156
Level 2: 100257
100261
100254
100215
100249
100250
Level 3: 2723
1277
2479
3641
2014
2737
2735
1268
All Descriptors: 1277
1590
2357
2723
2735
2737
3646
3885
6569